Márnotratný syn

/katechéza s prvkami Lectio divina/

Cieľová skupina: 2. stupeň ZŠ                                                                                             
Ciele:  
Kognitívny: Porozumieť biblickému posolstvu o Božom milosrdenstve, porozumieť biblickému posolstvu o odpustení podľa biblického textu Lk 15, 11-32  
Afektívny: Oceniť Božie milosrdenstvo ako základnú vlastnosť a identitu Nebeského Otca, oceniť Boha ako prameň milosrdenstva pre náš život  
Obsahová línia /model/: kerygmatický                                                                                                
Metódy: Lectio divina, slávnosť Svätého písma, práca s obrazom                                      
Pomôcky: Sväté písmo, svieca, obraz Návrat márnotratného syna od Rembrandta van Rijna, dataprojektor  
 **ÚVOD**  
  
    Privítanie, krátka modlitba.  
  
**1. Čítanie biblického textu** – *čítanie evanjeliového textu Lk 15, 11-32. Každý účastník má pred sebou text, ktorý si najprv prečíta potichu. Po chvíli ticha sa text môže prečítať ešte raz nahlas. Touto metódou si uvedený text viac uvedomia.*  
  
    Ježiš povedal: „Istý človek mal dvoch synov. Mladší z nich povedal otcovi: „Otec, daj mi časť majetku, ktorá mi patrí.“ A on im rozdelil majetok. O niekoľko dní si mladší syn všetko zobral, odcestoval do ďalekého kraja a tam svoj majetok hýrivým životom premárnil. Keď všetko premrhal, nastal v tej krajine veľký hlad a on začal trieť núdzu. Išiel teda a uchytil sa u istého obyvateľa tej krajiny a on ho poslal na svoje hospodárstvo svine pásť. I túžil nasýtiť sa aspoň strukmi, čo žrali svine, ale nik mu ich nedával. Vstúpil teda  do seba a povedal si: „Koľko nádenníkov u môjho otca má chleba nazvyš, a ja tu hyniem od hladu. Vstanem, pôjdem k otcovi a poviem mu: Otče, zhrešil som proti nebu i voči tebe. Už nie som hoden volať sa tvojím synom. Prijmi ma ako jedného zo svojich nádenníkov.“ I vstal a šiel k svojmu otcovi.  
     Ešte bol ďaleko, keď ho zazrel jeho otec, a bolo mu ho ľúto. Pribehol k nemu, hodil sa mu okolo krku a vybozkával ho. Syn mu povedal: „Otče, zhrešil som proti nebu i voči tebe. Už nie som hoden volať sa tvojim synom.“ Ale otec povedal svojim sluhom: „Rýchlo prineste najlepšie šaty a oblečte ho! Dajte mu prsteň na ruku a obuv na nohy! 23 Priveďte vykŕmené teľa a zabite ho. Jedzme a veselo hodujme, lebo tento môj syn bol mŕtvy, a ožil, bol stratený, a našiel sa.“ A začali hodovať.  
    Jeho starší syn bol práve na poli. Keď sa vracal a približoval sa k domu, počul hudbu a tanec. Zavolal si jedného zo sluhov a pýtal sa, čo sa deje. Ten mu povedal: „Prišiel tvoj brat a tvoj otec zabil vykŕmené teľa, lebo sa mu vrátil zdravý.“ On sa však nahneval a nechcel vojsť. Vyšiel teda otec a začal ho prosiť. Ale on odpovedal otcovi: „Už toľko rokov ti slúžim a nikdy som neprestúpil tvoj príkaz, a mne si nikdy nedal ani kozliatko, aby som sa zabavil so svojimi priateľmi. No keď prišiel tento tvoj syn, čo ti prehýril majetok s neviestkami, pre neho si zabil vykŕmené teľa.“ On mu na to povedal: „Syn môj, ty si stále so mnou a všetko, čo ja mám, je tvoje. Ale patrilo sa hodovať a radovať sa, lebo tento tvoj brat bol mŕtvy, a ožil, bol stratený, a našiel sa.“  
  
    **2. Meditácia - práca s obrazom**                
*Katechéta zhrnie to, čo účastníci hovorili a podá zásadné myšlienky celého biblického textu formou meditácie.*  
  
    Podobenstvo o márnotratnom synovi je jedným z najznámejších podobenstiev, ktoré vo svojom evanjeliu uvádza evanjelista Lukáš (Lk 15, 11-30). Otec, symbolizujúci Boha a jeho bezpodmienečnú lásku k nám, s otvoreným náručím prijíma svojho syna, ktorý sa rozhodol vrátiť domov zo svojej cesty životom. Toto podobenstvo sa bezprostredne dotýka každého z nás, keďže aj my sa v rôznych životných situáciách podobáme postave márnotratného syna alebo jeho staršieho brata, ktorý sa cíti nedocenený a podobne ako jeho mladší brat potrebuje uveriť prijatiu svojho otca.  
    Pozrime sa teraz na umelecké dielo (obraz – viď príloha)  
Katechéta predstaví obraz Návrat márnotratného syna (1636), ktorý pochádza od holandského barokového autora Rembrandta van Rijna a v súčasnosti sa nachádza v Štátnom múzeu Ermitáž v Petrohrade.  
 **3. Aplikácia**  
    *Každý z nás by si mal uvedomiť, že podobenstvo, nad ktorým uvažujeme, obsahuje pravdu, ktorá má hodnotu a je aktuálnym posolstvom aj v našej dobe. Katechéta požiada účastníkov katechézy, aby sa zamysleli nad dôležitosťou pokánia v živote - obrátenia srdca k Bohu.*  
  
    Dnes Nebeský Otec kráča v ústrety každému jednému z nás. Túži nás objať a povedať: „Aj ty si môj milovaný syn, dcéra!“ Boh nás hľadá a neoddýchne si, kým nás nenájde. Naliehavo a úpenlivo nás žiada a prosí, aby sme prestali lipnúť na veciach tohto sveta. Chce nám darovať život v hojnosti a šťastí. Chce nás uzdraviť zo zranení, no ponecháva nám slobodu, či sa otvoríme jeho láske. Boh je stále pri nás, ochotne nám dáva svoju lásku a odpúšťa nám. Veľkosť jeho lásky nie je daná našou odozvou, no od nás závisí, koľko z nej prijmeme do svojho života.  
    Boh nás vyzýva, aby sme milovali rovnakou láskou a prejavovali voči druhým rovnaké milosrdenstvo ako prejavuje on voči nám. Sme povolaní milovať láskou, ktorá si nekladie podmienky.  
  
    **Aktivita:** (môže ju predchádzať motivácia, napr. svedectvo o Božom milosrdenstve v živote katechétu alebo niektorého svätého, alebo pieseň, napr. https://www.youtube.com/watch?v=rlFYDg19-UU )                            
  
    Úlohou účastníkov katechézy je nájsť vo Svätom písme dve zmienky o Božom milosrdenstve v Knihe žalmov, v Evanjeliách a Listoch apoštola Pavla. Katechéta môže vytvoriť tri skupiny a každej určí jednu  knihu.  
Aktivita by mala vyústiť do spoločnej otázky: AKÁ JE MOJA ODPOVEĎ NA BOŽIE MILOSRDENSTVO - OTVORENÚ NÁRUČ NEBESKÉHO OTCA?  
    Nájdené citáty môžu poslúžiť ako úvod do spoločnej modlitby.                                                 
  
**4. Modlitba**  
    Môže byť vytvorený priestor pre spoločnú modlitbu. Modlitba má za cieľ oslavovať Boha, ďakovať mu a prosiť ho. Božie slovo si vyžaduje odpoveď. Boh k nám hovorí v Božom slove a my mu odpovedáme. Odporúča sa, aby v modlitbe zazneli slová: Božia láska, milosrdenstvo, odpustenie, prijatie, poďakovanie za dar viery, spoločenstva Cirkvi, Rok milosrdenstva...  
  
**5. Kontemplácia**  
    Odporúča sa zotrvať v tichosti pred Božou tvárou. Táto časť je zhrnutím všetkých doterajších častí. Záleží na tom, aby Božie slovo vstúpilo do nášho života a začalo nás premieňať. Na základe jeho posolstva sa usilujeme o nový pohľad na život, na udalosti, históriu, skúsenosti a iné ďalšie situácie. Osvojujeme si Boží pohľad na svet, ktorý nás povzbudzuje konať stále viac v súlade s Božou vôľou. Pre umocnenie modlitby môže katechéta pomocou dataprojektora znova ukázať obraz Návrat márnotratného syna.  
  
**ZÁVER**    Na záver stretnutia katechéta povzbudí prítomných k pravidelnému sviatostnému životu, úprimnej svätej spovedi, častému prijímaniu Eucharistie, k živej viere prostredníctvom skutkov  konaných s čistým úmyslom a z lásky k Bohu, k prehĺbeniu viery prostredníctvom osobnej i spoločnej modlitby, k pravidelnému čítaniu Božieho slova, k čítaniu životopisov svätých, ku konkrétnemu skutku lásky v rodine, škole a farnosti. Na záver môže nasledovať vhodná pieseň.  
  
Príloha: prezentácia  
  
Spracoval: Marián Majzel  
  
Použitá literatúra:  
Sväté písmo, SZ a NZ, SSV, KKC, Biblia s aplikáciami pre život  
Príloha: Návrat márnotratného syna, zdroj internet

[**http://www.dkuspis.sk/wp-content/uploads/2020/10/Návrat-márnotratného-syna.ppt**](http://www.dkuspis.sk/wp-content/uploads/2020/10/Návrat-márnotratného-syna.ppt)